b'\n_START_ARTICLE_\nGalina Balashova\n_START_SECTION_\nVida\n_START_PARAGRAPH_\nBalashova va n\xc3\xa0ixer a\xc2\xa0Kolomna i va estudiar en l\'Institut d\'Arquitectura de Moscou. Balashova va comen\xc3\xa7ar la seua carrera professional en 1955 en l\'institut de disseny GiproAviaProm\xc2\xa0a\xc2\xa0Samara. El seu treball en aquell temps va implicar eliminar elements decoratius, considerats "decadents", d\'edificis residencials. En 1957 va passar a ser arquitecta s\xc3\xa8nior en OKB-1, responsable del disseny a l\'inici del programa espacial sovi\xc3\xa8tic. Va comen\xc3\xa7ar dissenyant resid\xc3\xa8ncies per a empleats per\xc3\xb2 m\xc3\xa9s tard va contribuir al disseny de l\'interior de la nau espacial\xc2\xa0Soiuz\xc2\xa0i les estacions espacials\xc2\xa0Saliut i Mir. Tamb\xc3\xa9 va treballar com a assessora per al\xc2\xa0programa Buran. Es va retirar\xc2\xa0en 1991._NEWLINE_El seu treball amb el programa espacial va incloure el disseny d\'espais d\'interior, mobiliari, panells de control o logotips decoratius. Va dissenyar per a un entorn de gravetat\xc2\xa0zero, utilitzant contrastos de colors per al s\xc3\xb2l i el sostre per evitar que els cosmonautes es desorientaren. Gran part del seu treball va ser poc conegut, i va ser declarat com a alt secret._NEWLINE_El seu disseny dels pins de solapa usats en l\'exposici\xc3\xb3 aeron\xc3\xa0utica de Fran\xc3\xa7a en 1973 es va convertir m\xc3\xa9s tard en l\'emblema oficial per al programa de proves Apollo-Soiuz. No obstant aix\xc3\xb2, el govern rus va patentar el disseny i no va donar cr\xc3\xa8dit com a autora a Balashova.'